[pic] | EUROOPAN YHTEISÖJEN KOMISSIO |

Bryssel 19.9.2005

KOM(2005) 448 lopullinen

KOMISSION KERTOMUS NEUVOSTOLLE

varainhoitovuotta 2003 koskevien vastuuvapauden myöntämispäätösten seurannasta (tiivistelmä) – neuvoston suositukset{SEC(2005) 1160}

SISÄLLYSLUETTELO

ESIPUHE 3

I. Neuvoston suositus yleisestä talousarviosta 4

A) Johdanto (komission valmisteluasiakirja, 1–4 kohta) 4

B) Tarkastuslausuma ja lausuman perustana olevat tiedot(komission valmisteluasiakirja, 6–11 kohta) 4

C) Talousarviohallinto (komission valmisteluasiakirja, 5 ja 12–13 kohta) 5

D) Omat varat (komission valmisteluasiakirja, 14–15 kohta) 5

E) Yhteinen maatalouspolitiikka (komission valmisteluasiakirja, 16–21 kohta) 5

F) Rakennetoimet (komission valmisteluasiakirja, 22–26 kohta) 6

G) Sisäiset politiikat, tutkimus mukaan luettuna(komission valmisteluasiakirja, 27–33 kohta) 6

H) Ulkoiset toimet (komission valmisteluasiakirja, 34–36 kohta) 6

I) Liittymistä valmisteleva tuki (komission valmisteluasiakirja, 37–40 kohta) 7

J) Hallintomenot (komission valmisteluasiakirja, 41 kohta) 7

K) Rahoitusvälineet ja pankkitoiminta (komission valmisteluasiakirja, 42 kohta) 7

II. Komission saamat erillisvirastoja koskevat pyynnöt(komission valmisteluasiakirja, 43 kohta) 7

III. Päätelmät varainhoitovuotta 2002 koskevan vastuuvapauden myöntämismenettelyn seurannasta (komission valmisteluasiakirja, 44–54 kohta) 8

IV. Tilintarkastustuomioistuimen erityiskertomukset(komission valmisteluasiakirja, 55–63 kohta) 8

V. Euroopan kehitysrahasto (EKR) (komission valmisteluasiakirja, 64–66 kohta) 9

ESIPUHE

EY:n perustamissopimuksen 276 artiklassa ja Euratomin perustamissopimuksen 180 b artiklassa määrätään seuraavaa: ”Komissio ryhtyy kaikkiin aiheellisiin toimiin ottaakseen huomioon Euroopan parlamentin sen vastuuvapauden myöntämistä koskevissa päätöksissä tai muussa yhteydessä menojen käytöstä esittämät huomautukset sekä ne huomiot, jotka on liitetty vastuuvapauden myöntämisestä annettuihin neuvoston suosituksiin. Komissio antaa Euroopan parlamentin tai neuvoston pyynnöstä kertomuksia niistä toimenpiteistä, jotka on toteutettu näiden huomautusten ja huomioiden perusteella, erityisesti ohjeista, jotka on annettu talousarvion toteuttamisesta vastuussa oleville. Nämä kertomukset toimitetaan myös tilintarkastustuomioistuimelle”[1].

Komissio on laatinut neuvoston ja Euroopan parlamentin pyyntöjen mukaisesti seurantakertomuksia, jotka liittyvät 8. maaliskuuta 2005 annettuun neuvoston suositukseen ja 12. huhtikuuta 2005 hyväksyttyihin Euroopan parlamentin päätöslauselmiin. Tässä seurantakertomuksessa käsitellään neuvoston suosituksia, jotka liittyvät varainhoitovuotta 2003 koskevaan vastuuvapauden myöntämismenettelyyn. Parlamentin suosituksia, jotka liittyvät varainhoitovuotta 2003 koskevaan vastuuvapauden myöntämismenettelyyn, käsitellään erillisessä seurantakertomuksessa[2].

Seurantakertomukset esitetään Euroopan parlamentille, neuvostolle ja tilintarkastustuomioistuimelle. Niissä esitetään yhteenveto kaikista neuvoston ja parlamentin esiin ottamista toiminta- ja aihealueista sekä seurantatoimista, joita komissio on jo toteuttanut tai joita se aikoo toteuttaa. Kertomuksessa käydään läpi myös suositukset, joita komissio ei aio tai voi noudattaa.

Tiivistelmän muodossa olevia seurantakertomuksia täydentävät komission valmisteluasiakirjat, joissa annetaan yksityiskohtaiset vastaukset kaikkiin neuvoston ja parlamentin esittämiin suosituksiin.

I. NEUVOSTON SUOSITUS YLEISESTÄ TALOUSARVIOSTA

A) Johdanto (komission valmisteluasiakirja, 1–4 kohta)

Komissio on neuvoston lailla pettynyt siitä syystä, että tilintarkastustuomioistuin ei myöskään vuonna 2003 voinut antaa tarkastuslausumaa suurimmasta osasta menoja. Komissio onkin ilmoittanut, että se aikoo vuonna 2005 laatia suunnitelman yhdennetyn sisäisen valvonnan kehyksen kehittämiseksi. Tarkoituksena on selvittää läheisessä yhteistyössä parlamentin ja neuvoston kanssa, kuinka nykyistä sisäisen valvonnan kehystä voidaan parantaa, jotta komissio voi antaa tilintarkastustuomioistuimelle riittävän varmuuden tilien perustana olevien toimien laillisuudesta ja asianmukaisuudesta.

Yhdennetyn sisäisen valvonnan kehyksen perustana ovat komission sisäisen valvonnan kehyksen uudistuksesta saadut myönteiset tulokset. Valtaosa valkoisessa kirjassa esitetyistä, erityisesti sisäisen valvonnan normeja koskevista toimista on toteutettu. Komissio jatkaa työtään tehokkaiden sisäisen valvonnan järjestelmien täytäntöönpanemiseksi ja vuotuisten toimintoselvitysten sekä pääjohtajien esittämien lausumien ja varaumien parantamiseksi. Lisäksi komissio toimii yhdessä jäsenvaltioiden kanssa yhteisesti hallinnoitujen varojen valvonnan parantamiseksi.

B) Tarkastuslausuma ja lausuman perustana olevat tiedot (komission valmisteluasiakirja, 6–11 kohta)

Komissio antoi kesäkuussa 2005 tiedonannon, jossa esitettiin edellä mainittu suunnitelma yhdennetyn sisäisen valvonnan kehyksen kehittämiseksi. Komissio on myös parhaillaan kartoittamassa puutteita, joita se katsoo kullakin alalla olevan talousarviomenojen valvonnassa käytetyissä menettelyissä suhteessa tilintarkastustuomioistuimen lausunnossaan nro 2/2004 määrittelemiin yleisiin periaatteisiin. Komissio painottaa erityisesti valvontamenettelyjä, joilla rajoitetaan tilien perustana olevien toimien laillisuutta ja asianmukaisuutta koskevia riskejä. Se ehdottaa toimenpiteitä kunkin puutteen korjaamiseksi ja aikataulua, jonka puitteissa toimenpiteet olisi toteutettava, sekä keskustelee ehdotuksista tilintarkastustuomioistuimen, neuvoston ja parlamentin kanssa.

Komission tarkoituksena on sopia parlamentin ja neuvoston kanssa marraskuuhun 2005 mennessä siitä, kuinka nykyistä sisäisen valvonnan kehystä voidaan parantaa, jotta komissio voi antaa tilintarkastustuomioistuimelle riittävän varmuuden tilien perustana olevien toimien laillisuudesta ja asianmukaisuudesta. Tätä tarkoitusta varten komissio käy asianomaisten neuvoston komiteoiden kanssa keskusteluja ja esittää lokakuuhun 2005 mennessä ensimmäisen kertomuksen, jossa käsitellään suunnitelmaa jäsenvaltioiden kanssa noudatettavan menettelyn kehittämiseksi.

Tammikuussa 2005 otettiin käyttöön komission uusi kirjanpitojärjestelmä, jota käytetään nyt kaikissa pääosastoissa. Komissio jatkaa toimia, jotta kaikki uuteen järjestelmään liittyvät tavoitteet saavutettaisiin. Tähän mennessä tavoitteiden saavuttamisessa ei ole havaittu merkittäviä viiveitä tai ongelmia.

C) Talousarviohallinto (komission valmisteluasiakirja, 5 ja 12–13 kohta)

Komissio on ottanut huomioon neuvoston pyynnön saada tarkempia ja ajantasaisempia budjettiennusteita sekä lisätietoja maksattamatta olevista määristä ja talousarvion toteuttamisesta. Budjettiennusteet ovat yleisesti ottaen parantuneet, etenkin rakennetoimien osalta. Komissio antaa myös vuosittain kertomuksen maksattamatta olevien määrien kehityksestä ja onnistuneista toimista ”epänormaalien maksattamatta olevien määrien” poistamiseksi. Lisäksi vuonna 2004 laaditussa talousarvio- ja varainhallintoa koskevassa kertomuksessa analysoidaan yhteisön tärkeimpien monivuotisten ohjelmien täytäntöönpanon edistymistä niiden alusta lähtien.

D) Omat varat (komission valmisteluasiakirja, 14–15 kohta)

KOMISSIO ON YHTÄ MIELTÄ NEUVOSTON KANSSA SIITÄ, ETTÄ MAATALOUDEN TARIFFIKIINTIÖIDEN HALLINNOINNIN KEHITTÄMISTÄ OLISI JATKETTAVA. SE TEKEE VASTAISUUDESSAKIN EHDOTUKSIA MENETTELYSÄÄNTÖJEN YKSINKERTAISTAMISEKSI. NÄIHIN KUULUU MUUN MUASSA EHDOTUS YHDENNETYN KESKUSTIETOJÄRJESTELMÄN (AMIS QUOTA) KEHITTÄMISEKSI. KOMISSIO ANTOI 16. MAALISKUUTA 2005 TIEDONANNON Communication on the rules of origin in preferential arrangements – orientations for the future (KOM(2005)100 lopullinen) , joka liittyy etuuskohtelualkuperäsääntöjä koskevan vihreän kirjan seurantaan. Siinä esitetään yleisiä suuntaviivoja, joita komissio aikoo tulevaisuudessa noudattaa ja edistää kaikkien niiden etuuskohtelua koskevien järjestelyjen yhteydessä, joissa yhteisö on osallisena.

E) Yhteinen maatalouspolitiikka (komission valmisteluasiakirja, 16–21 kohta)

Komissio toimii tulevaisuudessa entistä aktiivisemmin yhdessä jäsenvaltioiden kanssa parantaakseen valvontajärjestelmiä aloilla, jotka eivät kuulu yhdennetyn hallinto- ja valvontajärjestelmän piiriin ja joilla esiintyy vakavia ongelmia, kuten suuria riskejä ja toistuvia virheitä. Komissio seuraa esimerkiksi tapauksia, joissa jäsenvaltioiden antamat tiedot vaikuttavat virheellisiltä. Jälkitarkastusten valvontaa on lisätty vuonna 2005.

Komissio toteuttaa tehokkaita toimia joidenkin valvontamenettelyjen tarkistamiseksi ja sellaisten tukien selvittämiseksi, joiden yhteydessä esiintyy erityisen paljon petoksia ja virheitä, sekä valvontatarkastusten parantamiseksi ja näiden tarkastusten hyödyntämiseksi vertailussa tehtäessä yksityiskohtaisia analyysejä vuotuista työsuunnitelmaa laadittaessa. Se uskoo, että nykyinen tilastotietojen raportointijärjestelmä on riittävä. Yhdennetyn hallinto- ja valvontajärjestelmän piirissä tehtyjen tarkastusten tulokset on lisäksi sisällytetty maatalouden pääosaston pääjohtajan toimintoselvitykseen vuodelta 2004.

Sen varmistamiseksi, että todistuksen myöntävät elimet kiinnittävät riittävästi huomiota puutteelliseen todentavaan aineistoon ja puutteelliseen valvontaan, komissio antoi vuonna 2004 lisäohjeistusta ja järjesti kahdenvälisiä tapaamisia useiden jäsenvaltioiden todistuksen myöntävien elimien ja maksutoimistojen kanssa. Tapaamisissa keskusteltiin valvontaa ja todentavaa aineistoa koskevista asioista. Todistuksen myöntävät elimet kiinnittivätkin paljon enemmän huomiota näihin seikkoihin vuotta 2004 koskevissa varmennusmenettelyissä. Tämän johdosta vain viiden maksajaviraston tilit jätettiin tilien tarkastamista ja hyväksymistä koskevan päätöksen ulkopuolelle varainhoitovuonna 2004, kun vastaava määrä vuonna 2003 oli 29.

Komissio laati toimintasuunnitelman petosriskin vähentämiseksi tällä alalla ja pani suunnitelman täytäntöön. Asiaan liittyvien riskien hallintaa on merkittävästi parannettu. Komissio sitoutui toimittamaan jäsenvaltioiden viranomaisille luettelon 50 tärkeimmän EU:n ulkopuolisen maan tulliasiakirjoista ja -leimoista. Tarjouskilpailu käynnistettiin vuonna 2004, ja tarjouskilpailun voittajan kanssa allekirjoitettiin yhden vuoden sopimus 16. joulukuuta 2004.

F) Rakennetoimet (komission valmisteluasiakirja, 22–26 kohta)

Komissio jatkaa rakennemenojen valvonta- ja tarkastusjärjestelmien puutteiden korjaamista. Se jatkaa järjestelmien tarkastuksia kauden 2000–2006 ohjelmien osalta. Se antaa jäsenvaltioille suosituksia havaittujen puutteiden korjaamiseksi, seuraa toteutettuja toimenpiteitä, keskeyttää maksuja siinä tapauksessa, että ongelmat muodostavat yhteisön varoihin kohdistuvan vakavan riskin, ja tekee rahoitusoikaisuja. Komission ohjelmakaudelle 2007–2013 esittämä hallinto- ja valvontakehys perustuu aiempiin kokemuksiin, ja sillä vahvistetaan ja selvennetään edelleen jäsenvaltioiden valvontavastuita samalla noudattaen oikeasuhteisuutta koskevia vaatimuksia. Yhteenvetotaulukot pääasiallisista havainnoista ja varauksista sisältyvät vuodelta 2004 laadittuihin pääjohtajien kertomuksiin, ja ne sisällytetään tulevaisuudessa myös vuotuisiin toimintoselvityksiin.

G) Sisäiset politiikat, tutkimus mukaan luettuna (komission valmisteluasiakirja, 27–33 kohta)

Komissio on toteuttanut valvonta- ja tarkastusjärjestelmiin liittyvät suositusten mukaiset toimenpiteet maksuviivästyksiin liittyvien taloudellisten tietojen parantamiseksi ja talousarvion toteutumisen seurannan tehostamiseksi. Se muun muassa laatii ja seuraa säännöllisesti rahoitusta koskevia tulostauluja.

Tutkimuksen ja teknologian kehittämisen kuudennen puiteohjelman hallinnointi- ja valvontajärjestelmiä on kehitetty hyödyntämällä ja ajantasaistamalla tietoteknisiä välineitä, jotta niitä voidaan käyttää täysimittaisesti hyväksi hanketyön eri vaiheissa, kuten ehdotusten arvioinnissa sopimuksissa sovittujen maksujen suorittamisessa ja hankkeiden seurannassa.

Komissio on myös toteuttanut toimenpiteitä Euroopan pakolaisrahaston sisäisen valvonnan puutteiden korjaamiseksi. Lisäksi se toimii vastaisuudessakin yhteistyössä jäsenvaltioiden kanssa yhdenmukaistaakseen edelleen kansallisia valvontamenettelyjä.

Tilien jälkitarkastuksessa tehtyjen havaintojen ja aiheettomasti suoritettujen maksujen takaisinperinnän seurannan parantamiseksi komissio on perustanut raportointijärjestelmän, jonka avulla rahoituspalveluista vastaava yksikkö voi valvoa saataviaan. Lisäksi tutkimuspääosastoille on määritelty yhteinen tarkastuspolitiikka kuudetta puiteohjelmaa varten, ja tarkastuksen seurantaa varten aiotaan perustaa tarkastustietokanta.

H) Ulkoiset toimet (komission valmisteluasiakirja, 34–36 kohta)

Komissio on ottanut huomioon neuvoston kehotuksen jatkaa ulkomaanavun hallinnoinnin uudistusta. EuropeAid-yhteistyötoimiston organisaatio uudistettiinkin hiljattain tarkoituksena vahvistaa toimiston asemaa, joka on vähitellen painottunut komission lähetystöihin hajautetun hallinnoinnin valvontaan, koordinointiin ja tukemiseen. Lisäksi komission seuranta- ja valvontajärjestelmillä pyritään varmistamaan, että sopimuspuolet, kuten valtiosta riippumattomat järjestöt, täyttävät sopimuksen mukaiset velvoitteensa. Tarkastustuloksia koskevien tietojen kulkua keskustasolla pyritään edelleen parantamaan ottamalla käyttöön uusia CRIS Audit -järjestelmän kaltaisia välineitä.

I) Liittymistä valmisteleva tuki (komission valmisteluasiakirja, 37–40 kohta)

Komissio jatkaa pyrkimyksiään laajennetun hajautetun täytäntöönpanojärjestelmän (EDIS) täytäntöönpanemiseksi sekä uusissa jäsenvaltioissa että ehdokasmaissa. Kaikki uudet jäsenvaltiot ovat saaneet Phare-varoja koskevat hyväksymispäätökset vuoden 2005 alkupuolella ja ovat voineet tukeutua siirtymävaihetta varten perustettujen Phare-tiimien (asteittain lakkautettavaan) apuun paikallisissa komission edustustoissa. Päätoimipaikassa laajentumisen pääosastossa toimiva rahoitustuen seurantayksikkö antaa lisäksi tarkemmin kohdennettua seurantaan keskittyvää apua.

EDIS-järjestelmän täytäntöönpanoa ehdokasvaltioissa pyritään edistämään useiden aloitteiden ja toimien kuten korkean tason työryhmien, koulutusseminaarien ja järjestelmätarkastusten avulla.

J) Hallintomenot (komission valmisteluasiakirja, 41 kohta)

Tilintarkastustuomioistuin on voinut hallintomenojen osalta antaa myönteisen tarkastuslausuman, minkä myös neuvosto on huomioinut. Komissio aikookin jatkaa hallintomenoja koskevan uudistuksen tehokasta täytäntöönpanoa. Uudistus käsittää muun muassa sisäisen valvonnan normit, yhteisten riskienarviointimenetelmien kehittämisen, jälkitarkastukset ja sisäiset tarkastukset.

K) Rahoitusvälineet ja pankkitoiminta (komission valmisteluasiakirja, 42 kohta)

Pienille ja keskisuurille yrityksille tarkoitettujen rahoitusinstrumenttien osalta komissio vahvistaa, että se on yleisesti ottaen tyytyväinen Euroopan investointirahaston (EIR) toimittamien kertomusten laatuun. Tilanteisiin, joissa takaukseen vedotaan, ja valtionapuun sovelletaan jo yhdenmukaisia sääntöjä.

II. KOMISSION SAAMAT ERILLISVIRASTOJA KOSKEVAT PYYNNÖT (komission valmisteluasiakirja, 43 kohta)

Euroopan jälleenrakennusviraston osalta komissio jatkaa neuvoston suositusten mukaisesti sellaisia asianmukaisia toimia, joita se yhtenä jälleenrakennusviraston 26:sta johtokunnan jäsenestä voi oman rajallisen toimivaltansa puitteissa toteuttaa (jäsenistä loput 25 on jäsenvaltioita). Komissio on jo antanut neuvoja, ohjausta ja apua Euroopan jälleenrakennusvirastolle, jotta tämä voi tarkasti seurata tilintarkastustuomioistuimen antamia suosituksia. Euroopan jälleenrakennusvirasto on ainutlaatuinen, oikeudellisesti komissiosta erillään oleva yksikkö, joka perustettiin budjettivallan käyttäjien aloitteesta ja johon sovelletaan varainhoitoasetuksen 185 artiklaa, kuten Euroopan jälleenrakennusvirastoa koskevan neuvoston asetuksen 9 artiklassa todetaan. Oikeudellisesti erillinen jälleenrakennusvirasto on tämän säädöksen nojalla vastuussa sille kohdennettujen varojen hoidosta ja valvonnasta. Viraston toimintaa valvoo sen johtokunta ja ulkoisista tarkastuksista vastaa tilintarkastustuomioistuin. Komissio tarkastelee parhaillaan Euroopan jälleenrakennusviraston perustana olevaa oikeudellista kehystä.

Selvyyden vuoksi on mainittava, että komissio ja YK eivät hallinnoi yhdessä YK:n Kosovossa toteuttamaa väliaikaisen hallinnon siviilioperaatiota. Jälkimmäisellä on Euroopan jälleenrakennusviraston kanssa sopimussuhteet, jotka koskevat joidenkin Cards-hankkeiden täytäntöönpanoa Kosovon kansallisen ohjelman yhteydessä. Komissio saattaa neuvoston näkökannat johtokunnan muiden jäsenten tietoon.

III. PÄÄTELMÄT VARAINHOITOVUOTTA 2002 KOSKEVAN VASTUUVAPAUDEN MYÖNTÄMISMENETTELYN SEURANNASTA (komission valmisteluasiakirja, 44–54 kohta)

Komissio on toteuttanut tai toteuttamassa varainhoitovuotta 2002 koskevasta vastuuvapauden myöntämismenettelystä tehdyissä päätelmissä suositeltuja jatkotoimia esimerkiksi maataloutta, Euroopan laajuista liikenneverkkoa, ulkoisia toimia, laajentumista valmistelevaa tukea ja pankkitoimintoja koskevien valvonta- ja tarkastusjärjestelmien parantamiseksi.

Rakennerahastoista vastuussa olevien pääosastojen sisäisissä riskinarvioinneissa kiinnitetään kasvavassa määrin huomiota tulkintojen ja ohjeistuksen yhdenmukaisuuteen. Komissio on ryhtynyt toimenpiteisiin jäsenvaltioiden menoennusteiden parantamiseksi mutta luottaa samalla maksutarpeita arvioitaessa yhä enemmän omiin arvioihinsa, jotka perustuvat enemminkin täytäntöönpanotilanteeseen ja ennakoitavissa oleviin suuntauksiin kuin jäsenvaltioiden ennusteisiin.

IV. TILINTARKASTUSTUOMIOISTUIMEN ERITYISKERTOMUKSET (komission valmisteluasiakirja, 55–63 kohta)

Erityiskertomus 5/2003 ehdokasmaissa toteutettavien ympäristöhankkeiden Phare- ja ISPA-rahoituksesta: Komissio ryhtyy suositusten mukaisiin toimiin hankkeiden tulevien vaikutusten maksimoimiseksi. Huomiota kiinnitetään erityisesti avustuksina myönnettävän rahoituksen niukkuuteen, ja tuen hyödyntämistä parannetaan lisäämällä valmiuksia hankkeiden valmisteluun ja tarjouskilpailujen järjestämiseen.

Erityiskertomus 14/2003 maataloustulojen arvioinnista: Komissio on käynnistämässä toteutettavuustutkimusta jäsenvaltioiden alueella asuvan maatalousväestön elintasoa mittaavien tilastojen kehittämisestä ja kustannuksista (Eurostat on viimeistelemässä pian julkaistavaa tarjouspyyntöä). Maatalousyritysten ja koko maatalousalan taloudellista tilannetta ja tuloja seurataan myös vastaisuudessa säännöllisesti FADN:n ja EAA:n tietojen pohjalta, ja näiden tilastovälineiden yhdenmukaisuutta ja johdonmukaisuutta ollaan kehittämässä lisäämällä asianomaisten yksiköiden välistä yhteistyötä.

Erityiskertomus 15/2003 Euroopan kehitysrahastosta rahoitetuista pienhankeohjelmista: Neuvoston suositusten mukaan komission olisi toteutettava useita toimenpiteitä, joilla muun muassa uudistetaan keskeisten yksiköiden organisaatiota, annetaan lähetystöille yksityiskohtaisia ohjeita, parannetaan valvontaa ja kehitetään tulosten mittausmenetelmiä. Komissio on jo toteuttanut tai toteuttamassa suositusten mukaisia toimenpiteitä.

Erityiskertomus 1/2004 tutkimusta ja teknologista kehittämistä koskevan viidennen puiteohjelman (1998–2002) epäsuorien TTK-toimien hallinnoinnista: Suositusten mukaisia toimenpiteitä on jo toteutettu, ja niiden toteuttaminen jatkuu. Päätavoitteena on ollut kuudennen puiteohjelman täytäntöönpanon yksinkertaistaminen oikeudellisen ja rahoituskehyksen mukaisesti. Järkeistämiseen ja nopeuttamiseen liittyvässä toimintasuunnitelmassa on käsitelty monia kuudennen puiteohjelman kohtia, joita on pidetty ongelmallisina ja parannusta vaativina. Komissio on tiedottanut neuvostolle ja ohjelmakomiteoille asiassa tapahtuneesta edistymisestä. Tulevaisuudessa yksinkertaistamiseen pyritään myös tekemällä tarvittaessa muutoksia oikeudelliseen ja rahoituskehykseen ja tehostamalla edelleen puiteohjelman toteuttamista. Komission seitsemännestä puiteohjelmasta 6. huhtikuuta 2005 antamaan ehdotukseen liitettiin tämän vuoksi yksinkertaistamista koskeva valmisteluasiakirja. Valmisteluasiakirjassa esitettyjen ehdotusten täytäntöönpanoon liittyvät toimet on jo aloitettu.

Erityiskertomus 6/2004 nautaeläinten tunnistus- ja rekisteröintijärjestelmän käyttöönotosta Euroopan unionissa: Komissio on jo nykyisessä oikeudellisessa tilanteessa antanut neuvoja ja apua jäsenvaltioille nautaeläimiä koskevien tietokantojen perustamisessa ja hallinnoinnissa. Kansallisten tietokantojen vertailuanalyysiä varten on laadittu valmisteluasiakirja, jonka avulla jäsenvaltioita voidaan auttaa edelleen parantamaan tietokantojaan.

V. EUROOPAN KEHITYSRAHASTO (EKR) (komission valmisteluasiakirja, 64–66 kohta)

Komissio on neuvoston suositusten mukaisesti edelleen parantanut EKR:n varainhoitokertomuksen luettavuutta ja tarkkuutta. Neuvoston suosituksen mukaan EKR:n varainhoitokertomukseen olisi myös sisällytettävä yleisestä talousarviosta maksettavia EKR:n hallintokuluja koskeva yleiskatsaus. Koska EKR:oon liittyvät toimet kuuluvat kuitenkin komission muihin, kehitysapuun ja kehitysmaiden kanssa solmittuihin poliittisiin suhteisiin liittyviin toimintoihin, yleisestä talousarviosta katettavia kokonaishallintomenoja ei voida järkevästi jakaa EKR:n toimintojen ja muiden toimintojen välillä. Talousarviotuen osalta voidaan mainita, että sopimuksiin sisällytetään nykyisin aina tärkeänä osana institutionaalinen tuki. Stabex-varojen osalta komissio on antanut lähetystöille ohjeet ja määräajat tarkemman rahoitusvalvonnan ja kaikkien merkittävien keskinäisten velvoitekehysten nopean hyväksymisen varmistamiseksi.

* * *

[1] Ks. myös varainhoitoasetuksen 147 artikla.

[2] Yleisen talousarvion toteuttamista vuonna 2003 sekä EKR:n ja erillisvirastojen toimintaa vuonna 2003 koskevat vastuuvapauden myöntämismenettelyt.